**Organizácia a podmienky výchovy a vzdelávania v MŠ Lietavská Svinná - Babkov**

**od 1.6.2020 do konca šk. roka 2019/2020**

**( Dodatok k prevádzkovému poriadku č.1 )**

**Úvod**

Tento dokument je vytvorený ako materiál pri otváraní materskej školy - počas mimoriadneho stavu COVID - 19

Otvorenie MŠ bude významným krokom:

- k znovuobnoveniu získaných návykov detí, socializácie a pod. spred obdobia mimoriadneho prerušenia prevádzky kvôli prevencii nákazy COVID-19,, -

- k oživeniu ekonomiky prostredníctvom možnosti zákonných zástupcov nastúpiť do práce,

- k zníženiu zaťaženia zákonných zástupcov.

Tento dokument rešpektuje plánované opatrenia a rozhodnutia relevantných úradov účinných od 1. júna 2020, a to hlavne opatrenia Úradu verejného zdravotníctva SR a Rozhodnutie ministra školstva, vedy, výskumu a športu SR.

Materská škola bude otvorená od 1. 6. 2020. O jej otvorení rozhodol zriaďovateľ v spolupráci s riaditeľkou ZŠ s MŠ Lietavská Svinná - Babkov.

Zriaďovateľ, v spolupráci s riaditeľom materskej školy, umiestni dieťa v materskej škole prednostne podľa poradia kritérií určených v rozhodnutí ministra.

**Prevádzka a vnútorný režim materskej školy do konca školského roku 2019/2020**

**a) Rozdelenie detí do skupín**

1. Prihlásené deti do MŠ budú rozdelené do skupín s maximálnym počtom 15.

2. V skupinách sú deti, ktoré pred mimoriadnym prerušením prevádzky neboli v spoločnej triede. Skupiny sú vytvorené tak, aby sa minimalizovalo riziko prenosu nákazy.

3. Vytvorená skupina sa nebude meniť. Ak by sa po prvom týždni znížil počet detí v skupinách, skupiny sa môžu spojiť až v nasledujúcom týždni.

**b) Prevádzka MŠ**

1. Vzhľadom na nízky počet detí, ktoré by navštevovali v tomto období MŠ Babkov - elokované pracovisko a vzhľadom na personálne obsadenie (niektorí pedagogickí zamestnanci sú v rizikovej skupine) zostane MŠ Babkov - elokované pracovisko zatvorené.

2. Podľa odporúčaní Ministerstva školstva SR je prevádzka MŠ maximálne 9 hodín denne, t.j. od 7:00 do 16:00

3. Denný poriadok v MŠ : 7:00 - 9:00 - schádzanie detí, hry a hrové činnosti,

 9:00 - 9:30 - osobná hygiena, desiata

 9:30 - 12 :00 - osobná hygiena, výchovno - vzdelávacie aktivity ,

 pobyt vonku

 12: 00 - 12: 45 - osobná hygiena, obed, príprava na odpočinok

 13:00 - 14:30 - odpočinok

 14:30 - 16:00 - hygiena, olovrant, pobyt vonku, hrové aktivity

 **Schádzanie detí - príchod do MŠ:**

1. Rodič je povinný oznámiť neprítomnosť dieťaťa v MŠ do 7:45( normovanie stravy na deň). Ak rodič neprítomnosť dieťaťa neoznámi, dieťa bude zapísané na stravu v tom dni.

2. Deti prichádzajú do MŠ v sprievode rodiča, alebo iného člena domácnosti staršieho ako 10 rokov.

3. Do budovy MŠ sa vchádza podľa usmernení, t.j. jeden rodič a jeho deti. Ostatní čakajú vonku v príslušných rozostupoch. , t.j vzdialenosť 2 m. Sprevádzajúca osoba sa vždy pohybuje v rúšku.

4. Každé dieťa po vstupe do MŠ prejde ranným filtrom ( meranie teploty dieťaťa, dezinfekcia rúk všetkých osôb) V prípade podozrenia na ochorenie ( zvýšenej teploty, hnačky, nádcha,...) bude dieťa vylúčené z dochádzky do MŠ. Ranný filter zabezpečuje prevádzkový zamestnanec spolu s pedagogickým zamestnancom.

5. Po vstupe do MŠ a rannom filtri prechádza dieťa do šatne, kde sa prezuje. Odchádza do triedy cez umyváreň, kde si musí dôkladne umyť ruky.

6. Pri prvom vstupe dieťaťa do MŠ, alebo po každom prerušení dochádzky v trvaní viac ako 3 dni predkladá rodič písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenia. ( Príloha č.1, príloha č.2)

7. Dieťa si nesmie nosiť do MŠ hračky, alebo iné pomôcky z domáceho prostredia.

8. Rodič vloží do skrinky náhradné rúško. Vzhľadom na to, že deti potrebujú dodržiavať pitný režim . Žiadame rodičov, aby deťom priniesli uzatvárateľnú fľašu na pitie, ktorá bude označená menom dieťaťa.

**Organizácia a obsah predprimárneho vzdelávania**

1. V závislosti od poveternostných podmienok sa prevažná väčšina aktivít s deťmi a pre deti organizuje v exteriéri, či už v areáli MŠ, alebo mimo neho, podľa podmienok MŠ - detské ihrisko

2. Ak to priestory materskej školy umožňujú, deti sa vzdelávajú a hrajú v menších oddelených skupinkách v súlade s rozhodnutím ministra. Pokiaľ to veľkosť exteriéru materskej školy umožňuje, priestor pre jednotlivé skupiny sa oddelí.

 3. Pri pobyte v interiéri a v exteriéri materskej školy deti nemusia nosiť rúška.

 4. Materská škola do konca školského roku neorganizuje žiadne spoločné akcie – rozlúčky s deťmi, besiedky, rozlúčky so školským rokom a iné hromadné podujatia, kde dochádza k združovaniu väčšieho množstva osôb; v nevyhnutnom prípade realizuje podujatie len na úrovni skupiny a bez prítomnosti zákonných zástupcov a iných osôb, nepracujúcich v materskej škole.

5. Zvýšenú pozornosť je potrebné venovať rozvíjaniu a upevňovaniu hygienických návykov osobitne pred stravovaním a po príchode zvonku. Je potrebné dbať na to, aby si deti osvojili návyk umývať si ruky efektívnym spôsobom, ktorý zamedzuje prenos nákazy.

**Stravovanie**

1. Podľa miestnych podmienok, počtu detí a personálu je možné zabezpečovať školské stravovanie v bežnej podobe.

2. Výdaj jedla je potrebné uskutočniť do troch hodín od jeho prípravy, inak môže dôjsť k jeho znehodnoteniu.

3. Jedna skupina sa stravuje v miestnosti , v ktorej sa zdržovala počas dňa. Druhá skupina sa stravuje v jedálni. Pri stravovaní sa skupiny nesmú premiešavať.

4. Stravu vydáva personál spolu s čistým príborom. Deti si sami jedlo a pitie nedokladajú a neberú si ani príbory.

5. Pri príprave jedál a pri vydávaní je nutné dodržiavať bežné hygienické pravidlá.

**Odpočinok**

1. Deti odpočívajú na lôžkach, pričom odporúčaná vzdialenosť je aspoň 1 meter medzi lôžkami.

2. Na odpočinok detí sa používajú aj dostatočne vyvetrané a dezinfikované priestory herní.

3. Výmena posteľnej bielizne sa odporúča 1x do týždňa bežným spôsobom.

4. Deti v triede predškolákov nebudú odpočívať na lôžku.

**Odchod detí z MŠ**

1. Pri preberaní dieťaťa zo zariadenia :

- deti sú v prípade nepriaznivého počasia v interiéri . Rodič zazvoní na zvonček pri vstupe do MŠ , otvorí mu pedagogický zamestnanec . Rodič preberie dieťa a čo najrýchlejšie opustí priestory MŠ ( max povolený pobyt rodiča v priestoroch MŠ je 10 min) Prosíme o dodržiavanie odstupov.

- deti sú v exteriéri - rodič si preberie dieťa pri bráničke ihriska a nevstupuje do jeho priestorov. Zakazuje sa rodičom zostávať v areáli školského dvora.

**Povinnosti zákonného zástupcu**

1. Zodpovedá za dodržiavanie hygienicko – epidemiologických opatrení pri privádzaní dieťaťa do materskej školy, počas pobytu v šatňovom/vstupnom priestore materskej školy a pri odvádzaní dieťaťa z materskej školy (nosenie rúšok, dodržiavanie odstupov, dezinfekcia rúk).

 2. Dodržiava pokyny riaditeľa ZŠ s MŠ, ktoré upravujú podmienky konkrétnej materskej školy na obdobie do konca školského roku 2019/2020.

3. Odovzdáva dieťa výhradne zamestnancovi, ktorý dieťa prevezme až po zmeraní teploty a na základe záveru ranného zdravotného filtra.

4. Predkladá pri prvom nástupe dieťaťa do materskej školy, alebo po každom prerušení dochádzky v trvaní viac ako tri dni písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie (príloha č. 1).

5. Rešpektuje pravidlá nosenia hračiek a iného materiálu alebo pomôcok z domáceho prostredia do materskej školy, stanovené riaditeľom materskej školy.

6. V prípade, že u dieťaťa je podozrenie alebo potvrdené ochorenie na COVID\_19, bezodkladne o tejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

7. Zákonný zástupca pri odovzdaní dieťaťa do materskej školy podpisuje Prehlásenie zákonného zástupcu o zdravotnom stave dieťaťa (príloha č. 2)

**Personálne zabezpečenie prevádzky materskej školy**

1. Výchovno-vzdelávaciu činnosť zabezpečujú pedagogickí zamestnanci a odborní zamestnanci, ktorí nepatria do rizikovej skupiny z hľadiska ohrozenia ochorením COVID19.

 2. Ostatné činnosti v materskej škole (stravovanie, upratovanie) zabezpečia nepedagogickí zamestnanci, ktorí nepatria do rizikovej skupiny z hľadiska ohrozenia ochorením COVID19.

3. K rizikovým skupinám patria:

- tehotné ženy,

- osoby staršie ako 60 rokov,

- osoby s pridruženými chronickými chorobami a s oslabenou imunitou (s cukrovkou, kardiovaskulárnym ochorením, chronickou respiračnou chorobou alebo s imunodeficientným syndrómom).

4. V prípade, že zamestnanec z rizikovej skupiny začne vykonávať prácu na pracovisku, vyznačí túto skutočnosť v dotazníku o zdravotnom stave pred návratom do zamestnania.

**Opatrenia MŠ kvôli prevencii nákazy COVID-19**

1. Pri ceste do materskej školy sa sprevádzajúce osoby a deti riadia opatreniami ÚVZ SR a pokynmi RÚVZ. Celkový čas zdržiavania sa osôb sprevádzajúcich deti do materskej školy vo vonkajších a vnútorných priestoroch materskej školy by nemal presiahnuť 10 minút. Sprevádzajúca osoba sa v priestoroch materskej školy pohybuje vždy v rúšku resp. v súlade s aktuálnymi hygienicko – epidemiologickými nariadeniami, a to hlavne za účelom odovzdania a vyzdvihnutia dieťaťa v rámci možností bez vstupovania do šatne.

2. Odporúčame minimalizovanie zhromažďovania osôb pred materskou školou. Tá si zabezpečí organizáciu pohybu osôb pred svojimi vnútornými a vonkajšími priestormi, tak aby sa minimalizoval kontakt medzi osobami.

3. Materská škola v spolupráci so zriaďovateľom, zabezpečí každodenný ranný zdravotný filter, ranné meranie teploty detí každej skupiny, dezinfekciu rúk všetkých osôb pri vstupe do budovy dezinfekčným prostriedkom vhodne umiestneným. V prípade podozrenia na ochorenie (nielen na COVID – 19) dieťa nepreberie.

4. Zákonný zástupca predkladá pri prvom nástupe dieťaťa do materskej školy alebo po každom prerušení dochádzky v trvaní viac ako tri dni písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie (príloha č. 2).

5. Sprevádzajúca osoba zabezpečí umiestnenie rezervného rúška svojho dieťaťa do jeho skrinky alebo na miesto na to určené zamestnancom materskej školy.

6. Dieťa si umyje ruky bežným spôsobom pod dohľadom sprevádzajúcej osoby alebo zamestnanca materskej školy, ktorý je v súlade s aktuálnymi hygienicko – epidemiologickými nariadeniami.

7. Zamestnanec materskej školy zabezpečuje organizáciu príchodu detí a sprevádzajúcich osôb tak, aby sa zamedzilo miešaniu skupín v šatni.

8. Nepedagogický zamestnanec školy nosí rúško alebo ochranný štít. Pedagogický zamestnanec a odborný zamestnanec (napr. asistent učiteľa alebo špeciálny pedagóg) majú odporučené nosiť rúško alebo ochranný štít pri výkone výchovno-vzdelávacieho procesu, v ostatných prípadoch nosia rúško alebo ochranný štít.

9. V miestnosti, kde sa zdržuje skupina, je zabezpečené časté a intenzívne vetranie.

10. Priestory materskej školy a hygienické zariadenia a priestory umyvární, ako aj hrové prvky v exteriéri sa dezinfikujú najmenej dvakrát denne a podľa potreby aj opakovane.

11. Osobitná pozornosť sa venuje dezinfikovaniu šatňových/vstupných priestorov, do ktorých vstupujú sprevádzajúce osoby; rovnako dezinfikovaniu dotykových plôch kľučiek, vypínačov, zábradlí a ich okolia.

12. Toalety musia byť vybavené mydlom v dávkovači a jednorazovými papierovými utierkami (obrúskami) pre bezpečné osušenie rúk. Poháriky, zubné pasty a zubné kefky sú uskladnené a nepoužívajú sa. Odporúčame nepoužívať textilné uteráky a vzduchové sušiče rúk.

13. Upratovací personál musí byť informovaný a poučený o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov.

14. Odporúčame zabezpečiť smetné koše tak, aby nebol nutný fyzický kontakt rúk s košom pri zahadzovaní odpadu (napr. odstránenie vrchného uzáveru koša a pod.)

**Pri podozrení na Covid - 19**

1. Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov materskej školy.

2. Ak dieťa v priebehu dňa vykazuje niektorý z možných príznakov COVID-19, je nutné umiestniť ho do samostatnej miestnosti(izolačka) a kontaktovať zákonných zástupcov, ktorí ho bezodkladne vyzdvihnú. O podozrení na nákazu COVID – 19 materská škola informuje príslušný RÚVZ tak, ako je to v prípade iných infekčných ochorení.

3. Ak sa u zamestnanca materskej školy objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľ školy a opustí materskú školu v najkratšom možnom čase s použitím rúška.

**V prípade potvrdenia ochorenia**

 Materská škola postupuje podľa usmernenia miestne príslušného RÚVZ.

**Záverečné ustanovenia**

Tento dokument sa vzťahuje na základné prevádzkové podmienky základných škôl po dobu trvania potreby dodržiavania epidemiologických opatrení a odporúčaní. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich zo školských, hygienických, pracovnoprávnych a ďalších predpisov.

Tento dokument bol prerokovaný so zriaďovateľom ZŠ s MŠ Lietavská Svinná - Babkov dňa 21.5.2020 , na pedagogickej rade dňa 22.5.2020 a nadobúda platnosť 1. 6.2020.

V Lietavskej Svinnej 20.5.2020

 Vypracovali : Mgr. Adriana Majsniarová -r.š.

 Jarmila Kasáková - z.r.š.